РЕШЕНИЕ ЗА ИЗПЪЛНЕНИЕ (ЕС) 2022/101 НА КОМИСИЯТА

от 24 януари 2022 година

относно проект на декрет на Кралство Нидерландия относно напитки за малки деца и мляко за малки деца, за който има нотификация в съответствие с член 12 от Регламент (ЕО) № 1925/2006 на Европейския парламент и на Съвета

(нотифицирано под номер С(2022) 313)

(само текстът на нидерландски език е автентичен)

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1925/2006 на Европейския парламент и на Съвета от 20 декември 2006 г. относно влагането на витамини, минерали и някои други вещества в храните (1), и по-специално член 11, параграф 2, буква б) и член 12 от него,

като има предвид, че:

(1) Регламент (ЕО) № 1925/2006 относно влагането на витамини, минерали и някои други вещества в храните предвижда — при липса на разпоредба на Общността — нотификация и оценка на нови национални разпоредби, отнасящи се inter alia до забраната или ограничаването на употребата на някои други вещества при производството на определени храни.

(2) В съответствие с процедурата, предвидена в член 12 във връзка с член 11, параграф 2, буква б) от Регламент (ЕО) № 1925/2006, на 28 юли 2020 г. нидерландските органи уведомиха Комисията за проект на декрет, съдържащ правила относно храните на основата на белтъци от краве или козе мляко, към които са добавени поне един или повече витамини, минерали или други вещества и които са предназначени да се използват като напитка за малки деца на възраст между една и три години (декрет за закон за стоките във връзка с напитки за малки деца и мляко за малки деца).

(3) В член 1 от проекта на декрета се съдържа определение на „напитка за малки деца“ и на „мляко за малки деца“.

(4) В членове 3 и 4 от проекта на декрета се определят изисквания за състава на „напитка за малки деца“ и на „мляко за малки деца“, включително ограниченията за употребата на някои други вещества по смисъла на член 2, параграф 2 от Регламент (ЕО) № 1925/2006.

(5) По-специално, в член 3 от проекта на декрета се предвиждат минимални изисквания за състава на белтъците, липидите и въглехидратите, както е определено в приложение II към Делегиран регламент (ЕС) 2016/127 на Комисията (2).

(6) Освен това в член 4 от проекта на декрета се предвижда, че по отношение на някои други вещества се прилагат изискванията за състава, определени в приложение II към Делегиран регламент (ЕС) 2016/127.

(7) Нидерландските органи считат, че проектът на мярката е обоснован от съображения за защита на здравето на човека. По-конкретно, нидерландските органи твърдят, че за да се гарантира, че малките деца консумират безопасни количества „други вещества“, „млякото за малки деца“ и „напитките за малки деца“ следва да отговарят на същите изисквания за състава по отношение на „другите вещества“ като тези, определени в хармонизираното законодателство за преходните храни.

(8) В съответствие с член 12 от Регламент (ЕС) № 609/2013 на Европейския парламент и на Съвета (3), с който от Комисията се изисква да анализира дали са необходими специални разпоредби за напитки на млечна основа и подобни продукти, предназначени за малки деца, на 31 март 2016 г. Комисията прие доклад (4). В този доклада се стига до заключението, че не са необходими специални разпоредби за тази категория храни, тъй като правилното и цялостно прилагане на общата уредба на законодателството на Европейския съюз в областта на храните може адекватно да урежда въпроса със състава на напитките на млечна основа, предназначени за малки деца, и предоставянето на информация за характеристиките на тези продукти. Тези заключения почиваха на научното становище на Европейския орган за безопасност на храните („Органа“), издадено във връзка с преходните храни за малки деца през 2013 г. (5), в което той отбелязва, че тези продукти „нямат незаменима роля“ и „не могат да се считат за необходимост за посрещане на хранителните потребности на малките деца“ в сравнение с други храни, които могат да бъдат включени в обичайния им хранителен режим.

(9) Следователно, считано от 20 юли 2016 г., напитките на млечна основа за малки деца се считат за нормални храни и следователно попадат в обхвата изключително на хоризонталните правила на законодателството на Европейския съюз в областта на храните.

(10) В случай че държава членка създаде пречка за търговията, това следва да не засяга членове 34 и 36 от Договора и да бъде целесъобразно и пропорционално на поставената цел. Що се отнася до пропорционалността, мярката не следва да надхвърля необходимото за ефективната защита на обоснованата цел.

(11) Нидерландските органи не предоставят научни доказателства в подкрепа на аргумента си, че ще бъдат приети допълнителни правила на национално равнище и не доказват и обосноват какъвто и да било риск за здравето на човека, който би възникнал, ако „напитките за малки деца“ и „млякото за малки деца“ не отговарят на тези изисквания за състава. Вместо това те уточняват, че Нидерландският съвет по здравеопазване понастоящем провежда изследвания относно стандартите за хранене и изследванията в областта на храненето на децата между раждането и двегодишна възраст и че въз основа на тези резултати и препоръки може да се обмисли адаптиране на проекта за декрет.

(12) Освен това нидерландските органи не предоставиха научни доказателства, които биха поставили под съмнение научното становище, предоставено от Органа през 2013 г. (6), въз основа на което Комисията основава заключенията си в своя доклад, приет през 2016 г. В заключенията от доклада на Комисията от 2016 г. относно напитките на млечна основа и подобни продукти, предназначени за малки деца, бе установено, че не са необходими специални разпоредби относно изискванията за състава, като съдържащите се в проекта, за който има нотификация, относно храни, консумирани от малки деца.

(13) Поради това нидерландските органи не предоставят научна обосновка, която би била в подкрепа на необходимостта да се определят специални изисквания за състава по отношение на „други вещества“ за продуктите, предлагани на пазара като „напитки за малки деца“ и „мляко за малки деца“.

(14) В съответствие с разпоредбите на член 12, параграф 2 от Регламент (ЕО) № 1925/2006 на 5 октомври 2020 г. Комисията проведе консултации с Постоянния комитет по хранителната верига и здравето на животните.

(15) С оглед на тези коментари на 27 януари 2021 г. Комисията представи отрицателно становище съгласно член 12, параграф 3 от Регламент (ЕО) № 1925/2006 относно проекта, за който има нотификация, по-специално по отношение на членове 3 и 4 от него, и следва да започне процедурата, предвидена в член 12, параграф 3 от посочения регламент.

(16) Поради това от нидерландските органи следва да се изиска да не приемат членове 3 и 4 от въпросния проект на декрет, тъй като въз основа на горепосочените коментари те не са предоставили необходимата обосновка за приемането им и тези членове са предмет на отрицателно становище на Комисията от 27 януари 2021 г.

(17) Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩОТО РЕШЕНИЕ:

Член единствен Въз основа на коментарите на Комисията в нейното отрицателно становище и в настоящото решение, Кралство Нидерландия не приема членове 3 и 4 от проекта на декрет за Закона за стоките по отношение на напитки за малки деца и мляко за малки деца, за който проект то е уведомило Комисията съгласно член 11, параграф 2, буква б) от Регламент (ЕО) № 1925/2006 и който е бил предмет на отрицателно становище на Комисията, съобщено на нидерландските органи на 27 януари 2021 г. Адресат на настоящото решение е Кралство Нидерландия.

Съставено в Брюксел на 24 януари 2022 година. За Комисията Stella KYRIAKIDES Член на Комисията

(1) ОВ L 404, 30.12.2006 г., стр. 26.

(2) Делегиран регламент (ЕС) 2016/127 на Комисията от 25 септември 2015 г. за допълване на Регламент (ЕС) № 609/2013 на Европейския парламент и на Съвета по отношение на специфичните изисквания за състава и предоставянето на информация за храните за кърмачета и преходните храни и по отношение на изискванията за информация, свързана с храненето на кърмачета и малки деца (ОВ L 25, 2.2.2016 г., стр. 1 ).

(3) Регламент (ЕС) № 609/2013 на Европейския парламент и на Съвета от 12 юни 2013 г. относно храните, предназначени за кърмачета и малки деца, храните за специални медицински цели и заместителите на целодневния хранителен прием за регулиране на телесното тегло и за отмяна на Директива 92/52/ЕИО на Съвета, директиви 96/8/ЕО, 1999/21/ЕО, 2006/125/ЕО и 2006/141/ЕО на Комисията, Директива 2009/39/ЕО на Европейския парламент и на Съвета и регламенти (ЕО) № 41/2009 и (ЕО) № 953/2009 на Комисията (ОВ L 181, 29.6.2013 г., стр. 35).

(4) Доклад на Комисията до Европейския парламент и Съвета относно храните за малки деца(COM/2016/0169 final)

(5) Експертна група по диетични храни, хранене и алергии на ЕОБХ, 2013 г., Scientific Opinion on nutrient requirements and dietary intakes of infants and young children in the European Union (Научно становище относно хранителните изисквания и диетичния прием при кърмачета и малки деца в Европейския съюз), EFSA Journal (Бюлетин на ЕОБХ), 2013 г.;11(10):3408.

(6) Пак там.